450 friske motionister valgte at trodse det grå vintervejr i Hjørring, da byen inviterede glade motionister til magisk Jule-halvmaraton i byens gader. Her skulle løberne en tur rundt i Hjørrings gader for at se på julebelysningen i byen. - Det er dejligt, at ruten går forbi alt julebelysningen i Hjørring. Det kan være, at jeg har så meget overskud, at jeg kan se på det samtidig med, at jeg løber, siger en af dagens løbere Marianne Jennet Mogensen. Hjørring gik i 2017 all in på juleudsmykning, og det er netop den, som løberne skal ud og se nærmere på her til aften. På den udsolgte 5,3 kilometer lange rundtur kommer løberne blandt andet forbi det store kyssetræ, som står på Springvandspladsen i midtbyen. - Det er fantastisk, at vi skal rundt og se alt julebelysningen i Hjørring, det er derfor, at vi er kommet her op. Vi stressede hjem efter arbejde for at nå her op til start, siger Jesper Stensbøl, der har taget turen fra Aalborg for at løbe i Hjørrings julebelyste gader.

Referat:
Ved magisk jule-halvmaraton i Hjørring kunne løberne komme helt tæt på Hjørring julebelysning og en tur forbi det store kyssetræ.